19. dopisna seja		1. točka

OBČINA RENČE-VOGRSKO							                  PREDLOG
OBČINSKI SVET						                           



NASLOV:


SKLEP o podaji soglasja Javnemu podjetju Vodovodi in kanalizacija Nova Gorica d.d. za upravljanje vodovodnega sistema Mrzlek na območju Občine Kanal ob Soči


PRAVNA PODLAGA:  

· 30. člen Zakona o oskrbi s pitno vodo ter odvajanju in čiščenju komunalne odpadne vode (Uradni list RS, št. 21/25)75/25)
· 18. člen Statuta Občine Renče-Vogrsko (Uradni list RS, št. 22/12 – UPB,  88/15, 14/18 in 56/25)


PREDLAGATELJ:  

Tarik Žigon, Župan


PRIPRAVLJALEC: 

Župan, občinska uprava


OBRAZLOŽITEV:  

Vodovodi in kanalizacija Nova Gorica d.d. so javno podjetje, katerega lastnice so: Mestna občina Nova Gorica (z deležem: 58,33 %), Občina Šempeter – Vrtojba (z deležem: 22,51 %), Občina Brda (z deležem: 7,07 %), Občina Renče – Vogrsko (z deležem: 5,37 %), Občina Miren – Kostanjevica (z deležem: 4,88 %) in Občina Ajdovščina (z deležem: 1,86 %). Javno podjetje izvaja javno službo oskrbe s pitno vodo in upravlja z vodovodnim sistemom Mrzlek na območju navedenih občin kjer ta poteka.
Vodovodni sistem Mrzlek oskrbuje z vodo tudi del prebivalcev Občine Kanal ob Soči in poteka po njenem območju, čeprav pa javno podjetje Vodovodi in kanalizacija Nova Gorica d.d. trenutno tam ne izvaja javne službe oskrbe s pitno vodo. To predstavlja pravno in organizacijsko neskladje, ki ga je treba odpraviti.
Skladno s šestim odstavkom 30. člena Zakona o oskrbi s pitno vodo ter odvajanju in čiščenju komunalne odpadne vode (Uradni list RS, št. 21/25) mora imeti vsak javni vodovod enega upravljavca, ki je tudi izvajalec javne službe oskrbe s pitno vodo. Navedena zakonska določba zahteva enotno upravljanje javnega vodovoda - vodovodnega sistema Mrzlek, kar pomeni, da razdeljeno upravljanje ali izvajanje javne službe na istem sistemu ni dopustno.
Enako izhodišče izhaja tudi iz pogojev za izvajanje projektov v okviru kohezijske politike Evropske unije, zlasti v okviru Specifičnega cilja RSO 2.5 »Spodbujanje trajnostnega gospodarjenja z vodnimi viri«, kjer se kot ključni pogoj za financiranje infrastrukturnih projektov zahteva jasno opredeljen in enoten upravljavec vodovodnega sistema nad 10.000 prebivalcev. Vse občine na območju katerih poteka vodovodni sistem Mrzlek so namreč vključene v projekt Regionalna oskrba s pitno vodo iz vodovodnega sistema Mrzlek, ki je bil s strani Razvojnega sveta Severno Primorske (Goriške) razvojne regije vključen v prvo dopolnitev Dogovora za razvoj Severno Primorske (Goriške) razvojne regije.  
V okviru projekta je poleg cilja za vsaj 20 % zmanjšati vrzel med povprečno triletno ravnijo trenutnih vodnih izgub na oskrbovalnih območjih, kjer se bodo izvajale investicije, predvidena tudi dograditev vodovodnega sistema Mrzlek z namenom priključitve dodatnih objektov za oskrbo prebivalcev na javni vodovod ter nadgradnja vodovodnega sistema z vidika kakovosti in zmogljivosti.


RAZLOGI ZA SPREJETJE SKLEPA

Ker je vodovodni sistem Mrzlek enovit infrastrukturni sistem, ki se neprekinjeno razteza čez območja več občin, je za njegovo učinkovito, varno in trajnostno upravljanje nujno zagotoviti enotnega upravljavca in izvajalca javne službe na celotnem območju sistema.
Zaradi navedenega je potrebno najprej vzpostaviti ustrezno pravno podlago, ki bo omogočila določitev javnega podjetja Vodovodi in kanalizacija Nova Gorica d.d. kot enotnega upravljavca vodovodnega sistema Mrzlek, ter razširitev izvajanja javne službe oskrbe s pitno vodo na območje Občine Kanal ob Soči. 
Šele na podlagi tako vzpostavljene pravne in organizacijske ureditve bo mogoče zagotoviti skladnost z veljavno zakonodajo ter izpolnjevanje pogojev za izvajanje in financiranje projekta »Regionalna oskrba s pitno vodo iz vodovodnega sistema Mrzlek«.


CILJI IN NAČELA:

Skladno s šestim odstavkom 30. člena Zakona o oskrbi s pitno vodo ter odvajanju in čiščenju komunalne odpadne vode (Uradni list RS, št. 21/25) mora imeti vsak javni vodovod enega upravljavca, ki je tudi izvajalec javne službe oskrbe s pitno vodo. Navedena zakonska določba zahteva enotno upravljanje javnega vodovoda - vodovodnega sistema Mrzlek, kar pomeni, da razdeljeno upravljanje ali izvajanje javne službe na istem sistemu ni dopustno.


FINANČNE IN DRUGE POSLEDICE:

/



Pripravila:
Martina Remec Pečenko, MONG
Beti Čufer, direktorica OU




























Na podlagi 18. člena Statuta Občine Renče-Vogrsko (Uradni list RS, št. 7/07, 1/09, 5/12, 22-12-UPB, 88/15, 14/18, 56/25) v zvezi s šestim odstavkom 30. člena Zakona o oskrbi s pitno vodo ter odvajanju in čiščenju komunalne odpadne vode (Uradni list RS, št. 21/25) je občinski svet Občine Renče-Vogrsko, na 19. dopisni seji, dne ________2026, sprejel



SKLEP
o podaji soglasja Javnemu podjetju Vodovodi in kanalizacija Nova Gorica d.d. za upravljanje vodovodnega sistema Mrzlek na območju Občine Kanal ob Soči



1. člen

Občina Renče-Vogrsko daje soglasje Javnemu podjetju Vodovodi in kanalizacija Nova Gorica d.d. za upravljanje vodovodnega sistema Mrzlek na območju Občine Kanal ob Soči.



2.  člen
Ta sklep velja takoj.




Številka:
Bukovica, 
                                                   Župan
                           
                                                 Tarik Žigon

